Meita on nyt Taloushallintoliiton hyväksymä jäsenyritys!

Taloushallintoliiton hallituksen kokous on hyväksynyt Meitan huhtikuussa uudeksi jäsenyrityksekseen. Siksi yhtiö voi jatkossa käyttää nimitystä ”auktorisoitu tilitoimisto”.

Mitä auktorisointi tarkoittaa?

Suomen Taloushallintoliitto ry:n auktorisointi on eräänlainen kriteeristö yrityksen toiminnalle. Jotta yritys voidaan auktorisoida, sen täytyy saavuttaa sille asetetut vaatimukset, toimia taloushallintoalan hyvän tavan mukaisesti sekä noudattaa toimialastandardi TAL-STA: a. Lisäksi yrityksen tulee läpäistä esimerkiksi toimintamenetelmien, tietoturvan ja tietosuojan vaatimusten tarkastus.

Miksi Meita haki auktorisointia?

Meitan Talouspalvelujen ja henkilöstöhallinnon palvelujen liiketoimintajohtaja Pirkko Kososen mukaan Meita haki auktorisointia, koska se halusi ulkopuolisen tahon näkemyksen omista prosesseistaan:

"Pystymme auktorisoinnin pohjalta kehittämään omaa toimintaamme jatkossakin. Auktorisoinnin läpivienti vei kaikkiaan kaksi kuukautta. Se käynnistyi talous- ja henkilöstöhallinnon palvelujen johdolle sekä palvelualueiden asiantuntijoille lähetetyillä kysymyspatteristoilla, joiden jälkeen pidettiin livenä tarkastuspäivä. Tällöin annettuja ennakkovastauksia tarkennettiin sekä osaa asiantuntijoista vielä haastateltiin.”

Pirkko toteaa auktorisoinnin vaatineen Meitalta aktiivista yhteistyötä yli palvelualuerajojen. Prosessiin osallistui talouden ja henkilöstöhallinnon päälliköiden lisäksi asiantuntijoita – myös IT-palvelujen puolelta.